9 van die grootste daaglikse sonskerm-foute - stylvol.co.za
9 van die grootste daaglikse sonskerm-foute
Ons maak self een of twee van hierdie nege daaglikse sonskerm-foute, so hierdie is beslis nie 'n 'preek' nie. Nou dat baie van ons van die huis af werk en dalk meer sonlig sien as van te vore, is dit ekstra belangrik om sonskerm reg te dra. Deur Suzanne Kotzé.
Probeer om nie een van die grootste daaglikse sonskerm-foute te maak nie.
1. Die son skyn nie vandag nie, so ek hoef nie sonskerm te dra nie.
Dit is seker een van die mees algemene daaglikse sonskerm-foute! As jy dink jy het nie sonskerm nodig nie, want jy ry net werk toe, winkel toe of skool toe en terug en bring die res van die dag binnenshuis deur, dink weer. Google 'n bietjie 'truck driver sun damage' om te sien watter erge sonskade jy in 'n voertuig kan opdoen.
2. Jy wil nie sonskerm gebruik nie, want dit voel 'taai'.
"Hierdie is 'n verskoning wat ek gereeld hoor," sê dermatoloog dr. Suretha Kannenberg. "Daar is egter wonderlike sonskerm te koop.
Party mense (die minderheid) hou van die dik, taai en/of blinksoort. Vir die res van ons is daar dunner, meer vloeibares, sommiges wat mat afwerking gee, sommiges met en sommiges sonder parfuums, en selfs sommiges wat getint is wat sommer as onderlaag ook dien. En ja, daar is sonskerms wat werk vir ekseemvelle."
3. Jy vergeet van jou ore
"Die algemeenste plek waar velkanker voorkom, is op die binnehoek van jou neusbeen by jou oogholte en die bokant van die ore. Mense vergeet dikwels om hier sonroom aan te sit," sê plastiese chirurg Dr. Jonathan Toogood.
4. Jy dink jou onderlaag met 'n SBF is dieselfde as 'n getinte sonskerm.
"Sonskerm in jou onderlaag is nie dieselfde as 'n sonskerm met 'n tint in nie," sê dr. Suretha. Die meeste onderlae se SBF is heeltemal te laag en te min in verhouding met die onderlaag.
5. Jy tel die SBF van verskillende produkte bymekaar en dink die antwoord is die totale beskerming wat jy kry.
Hierdie is een van die algemene sonskerm-foute. Wanneer jou dagroom 'n SBF15 bevat en jou onderlaag 'n SBF20, beteken dit nie jy het 'n SBF35 aan nie. Die sonbeskermingsfaktor word nie kumulatief verhoog nie. Dit help wel om verskillende lae produkte te gebruik wat sonskerm bevat, want plekkies wat ons dalk met een laag gemis het, kan met 'n volgende raakgesmeer word.
6. Jy los jou sonskerm heeldag in jou kar.
Die meeste sonskerms met 'n goeie reputasie moet deur toetsing gaan om seker te maak dat dit nie afbreek onder verskillende temperature nie. Dit kan beïnvloed word deur ekstreme hitte of koue. Daarom is dit beter om jou sonroom in 'n koel, donker plek te hou.
7. Jy wend sonskerm slegs een keer per dag aan.
"Jy wend nie weer aan nie want jy gaan nie in die son nie.
Daar is altyd son – of jy nou posbus toe stap of wasgoed ophang of motor toe loop.
Dan kry 'n mens natuurlik nie net 'solar spectrum' blootstelling van die son nie.
Sigbare lig word deur ligte en skerms ook uitgestraal.
Net binne-in die huis en motor? Ultraviolet A, infra rooi en sigbare lig kom deur vensters. Dit is dus baie belangrik om gereeld sonskerm aan te wend. Die maklikste manier om dit te doen as jy grimering dra, is om 'n getinte sonskerm te gebruik of self 'n kompakte onderlaag met sonskerm in." Dermatoloog dr. Suretha Kannenberg.
8. Jy wil nie sonskerm dra nie, want dit brand jou oë.
"As dit brand is dit gewoonlik omdat daar parfuums in is.
Hierdie sonskerms brand nie:
Heliocare 360 Paediatric (R340)
Heliocare Water gel (R425)
La Roche Posay Anthelios Shaka Fluid (R265)
Skinceuticals Physical Fusion (R675)
Mens kan altyd redelik veilig wees as mens 'n pediatriese sonskerm kies; gewoonlik vir baie sensitiewe vel.
Indien jy een gebruik wat brand, moet dit nie op jou ooglede gebruik nie en staak aanwending op jou oogbank." Dr. Suretha.
9. Jy vergeet van jou hande
Die agterkant van jou hande moet elke dag saam met jou gesig sonskerm kry. Glo my (en almal bo 'n sekere ouderdom) eendag kyk jy na jou hande en wonder hoe hulle ewe skielik so oud lyk?! Die antwoord. Sonskade!
Om nie sonskerm op jou hand te smeer nie, is een van die daaglikse sonskerm-foute wat jy beslis sal berou.
So wees bedag om die grootse daaglikse sonskerm-foute
Van ons gunsteling sonskerms – en nie een is dik, taai of blink nie!
Lig, olie-vry en hidrerend
Elizabeth Arden Eight Hour® Cream Sun Defense for Face SPF 50 Sunscreen High Protection PA+++ (R360) voel lig en is olie-vry. Soos al die 8 Hour-produkte hidreer dit ook jou vel (vir 8 ure volgens Elizabeth Arden).
Beskerm, getint en pragtige glans
Nimue Sun-C Tinted SPF 40 (R487, uitgesoekte salons) bied breëspektrum sonbeskerming en bevat anti-oksidante. Die groot pluspunt is egter die feit dat dit getint is en jou vel meer eweredig en ook mooi glansend laat lyk. As jy van ligte onderlaagdekking hou kan jy gerus dié een probeer in plaas van onderlaag.
Getint en ideaal vir olierijke velle
Heliocare 360 Color gel oil-free SPF 50 PA++++ (R475) beskerm jou vel nie net teen solig nie, maar ook teen infrarooistrale en hoë energie sigbare lig, soos die blou lig wat in sonlig is, maar ook deur tegnologie uitgestraal word. Die sonskerm voel dadelik droog as jy dit aansmeer en dit gee goeie mat dekking. As jy 'n olierige of baie olierige vel het, sal jy veral hiervan hou, want dit bevat geen olie nie en help om olie-afskeiding te reguleer.
Heerlike tekstuur; preek vir voor grimering
SVR Sun Secure Blue SPF 50 Optical Blur Mousse Cream (R340, absolute skin) se mousse tekstuur smelt byna in jou vel in. Dit het 'n subtiele appelkoosgeur. Dit word beskryf as 'n kruis tussen 'n voorbereidingslagie (primer) en sonskerm en dit 'blur' ligte merkies sodat dit minder sigbaar is. Wonderlik om voor jou onderlaag te gebruik.
Beskerm teen son en besoedling
Optiphi Delta SuN (R600) beskerm jou nie net teen die son nie, maar ook teen infrarooi, onstigbare blou lig en besoedeling. Dit aktiveer jou vel se eie beskermingsmeganismes om dit self teen hitte, besoedeling en uitstraling te beskerm. Danksy hualoroonsuur is dit ook bevogtigend. Slegs beskikbaar by uitgesoekte plastiese chirurge, estetiese dokters en dermatoloë. Besoek deltaskin.com
Maak aanwending pret vir kinders
NIVEA SUN Kids Coloured Roll-on (R94,99 by Clicks, beskikbaar by meeste groot winkels en apteke) sal dit dalk meer pret maak vir kinders om aan te wend. Die kleur help ook dat kinders kan sien waar hulle misgesmeer het. Hierdie is wonderlik vir kinders se skoolsakke sodat hulle weer deur die dag sonskerm kan aanwend. Vir sensitiewe velle, is die Sensitive Skin-weergawe steeds beskikbaar.